**Latvijas Bankas noteikumu projekta  
"Kontu maiņas pakalpojuma sniegšanas kārtība" anotācija**

|  |  |
| --- | --- |
| **Nosaukums** | Kontu maiņas pakalpojuma sniegšanas kārtība |
| **Dokumenta veids** | Latvijas Bankas noteikumi |
| **Izdošanas pamatojums** | Maksājumu pakalpojumu un elektroniskās naudas likuma (turpmāk – Likums) 75.2 panta otrā daļa |
| **Mērķis un būtība** | Likuma 75.2 panta otrā daļa nosaka Latvijas Bankai pienākumu izdot noteikumus, kuros tā nosaka kontu maiņas pakalpojuma sniegšanas kārtību, tai skaitā kontu maiņas pieprasījuma saturu un formu. Šāds deleģējums Likumā ietverts, lai Latvijas normatīvajos aktos pārņemtu un ieviestu normas, kas izriet no Eiropas Parlamenta un Padomes 2014. gada 23. jūlija direktīvas 2014/92/ES par maksājumu kontu tarifu salīdzināmību, maksājumu kontu maiņu un piekļuvi maksājumu kontiem ar pamatfunkcijām (turpmāk – Direktīva 2014/92/ES).  Šobrīd ir spēkā un minēto Likuma deleģējumu izpilda Finanšu un kapitāla tirgus komisijas 2020. gada 14. jūlija normatīvie noteikumi Nr. 83 "Kontu maiņas pakalpojuma sniegšanas noteikumi" (turpmāk – Noteikumi Nr. 83).  Savukārt saskaņā ar Latvijas Bankas likuma pārejas noteikumu 3. punktu Finanšu un kapitāla tirgus komisijas ārējie normatīvie akti, kas izdoti līdz 2022. gada 31. decembrim, piemērojami līdz dienai, kad stājas spēkā attiecīgie Latvijas Bankas ārējie normatīvie akti, bet ne ilgāk kā līdz 2024. gada 31. decembrim. Ņemot vērā minēto, Latvijas Banka ir izstrādājusi noteikumu projektu "Kontu maiņas pakalpojuma sniegšanas kārtība" (turpmāk – projekts), kas aizstās Noteikumus Nr. 83.  Projektā saglabāts Noteikumos Nr. 83 ietvertais regulējums.  Projekta mērķis ir sniegt patērētājiem un tirgus dalībniekiem saprotamu informāciju par kontu maiņas pakalpojuma sniegšanas kārtību un tirgus dalībniekiem nodrošināt vienlīdzīgus konkurences apstākļus.  Projekts pēc apstiprināšanas būs piemērojams gadījumos, kad patērētājs vēlas veikt kontu maiņu (Likuma 1. panta 29. punkts), kuras ietvaros viens (nododošais) maksājumu pakalpojumu sniedzējs (Likuma 1. panta 30. punkts) nodod kontu maiņai nepieciešamo informāciju citam (saņemošajam) maksājumu pakalpojumu sniedzējam (Likuma 1. panta 31. punkts), ja tie abi sniedz maksājumu pakalpojumus Latvijā.  Projektā noteikta kontu maiņas pakalpojuma sniegšanas kārtība, tai skaitā kontu maiņas pieprasījuma saturs un forma.  Projekta pielikumā pievienots konta maiņas pieprasījums, kurā ietverta patērētāja piekrišana nododošajam un saņemošajam maksājumu pakalpojumu sniedzējam veikt konkrētus ienākošos kredīta pārvedumus un kredīta pārvedumu regulāro maksājumu rīkojumus, uz kuriem tiks attiecināta maiņa, vai slēgt pie nododošā maksājumu pakalpojumu sniedzēja atvērto kontu un izpildīt visus ar kontu saistītos maksājumu pakalpojumus no konta, kas atvērts pie saņemošā maksājumu pakalpojumu sniedzēja, un datums, no kura kredīta pārvedumu regulāro maksājumu rīkojumus izpilda no maksājumu konta, kas atvērts vai tiek turēts pie saņemošā maksājumu pakalpojumu sniedzēja.  Projekts arī paredz nododošajam maksājumu pakalpojumu sniedzējam pienākumu pārbaudīt, vai nepastāv apstākļi, kuru dēļ nav iespējams izpildīt kontu maiņas pieprasījumā norādītos uzdevumus, t. i., vai nepastāv kontu maiņu izslēdzošie apstākļi, piemēram, ar patērētāja kontu saistīts kreditēšanas līgums vai līgums par finanšu nodrošinājuma sniegšanu nododošajam maksājumu pakalpojumu sniedzējam, vai patērētāja neizpildītas saistības pret nododošo maksājumu pakalpojumu sniedzēju.  Noteikumi pēc apstiprināšanas būs saistoši maksājumu pakalpojumu sniedzējiem, ja tie sniedz ar maksājumu kontu saistītus pakalpojumus Latvijā. |
| **Leģitīmais mērķis** | Projekts nepieciešams, lai nodrošinātu Likumā noteiktā deleģējuma izpildi un regulētu patērētāja un maksājumu pakalpojumu sniedzēja tiesības un pienākumus kontu maiņas pakalpojuma sniegšanā. Projekts nosaka minētā pakalpojuma sniegšanas kārtību un attiecīgi šādā veidā maksājumu pakalpojumu sniedzējiem nodrošina vienlīdzīgus konkurences apstākļus, tādējādi kalpojot sabiedrības interesēm saņemt kvalitatīvu pakalpojumu godīgos tirgus konkurences apstākļos.  Līdz ar to noteikumi tiek izdoti citu personu tiesību un sabiedrības labklājības aizsardzībai. |
| **Samērīgums** | Atbilstošākais veids, kā noteikt vienotas prasības saistībā ar informācijas sniegšanu, kuras nodrošina normatīvajos aktos noteikto prasību izpildi, ir izdot tirgus dalībniekiem saistošus noteikumus, kuri sniedz skaidru priekšstatu par saprotamu un savstarpēji salīdzināmu informāciju par konta un ar to saistīto pakalpojumu maksām (tarifiem) un informāciju par patērētāja konta izmaksām noteiktā laika periodā.  Projekts kopumā un tajā ietvertās tiesību normas atbilst samērīguma principam, jo:  - pirmkārt, ar projektu un tajā ietvertajām prasībām tiek sasniegts leģitīmais mērķis (citu personu tiesību un sabiedrības labklājības aizsardzība);  - otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;  - treškārt, labums, ko iegūs sabiedrība, būs lielāks par projektā ietverto prasību radīto slogu finanšu tirgus dalībniekam.  Būtiski atzīmēt, ka šāda pieeja izsvērta, pieņemot Eiropas Savienības tiesību aktu – Direktīvu 2014/92/ES, kuras prasības ieviestas ar Likumu un uz tā pamata izdotajiem noteikumiem.  Spēkā esošie normatīvie akti nosaka, ka maksājumu pakalpojumu sniedzējs sniedz kontu maiņas pakalpojumu, pamatojoties uz Likumu, taču tas detalizēti nenosaka kontu maiņas pakalpojuma sniegšanas kārtību.  Atbilstošākais veids, kā noteikt vienotas prasības attiecībā uz kontu maiņas pakalpojuma sniegšanas kārtību, tai skaitā kontu maiņas pieprasījuma saturu un formu, ir izdot patērētājiem un maksājumu pakalpojumu sniedzējiem saistošus noteikumus.  Projekts attiecināms uz maksājumu pakalpojumu sniedzējiem, ja tie sniedz ar maksājumu kontu saistītus pakalpojumus Latvijā un maksājumu konti ir *euro* valūtā. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinot ar Noteikumiem Nr. 83, projekts neparedz jaunas prasības maksājumu pakalpojumu sniedzējiem. |
| **Saistītie dokumenti** | Ar projektu saistīti:   1. Likums; 2. Noteikumi Nr. 83; 3. Direktīva 2014/92/ES. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un sabiedrībai līdz 2024. gada 29.maijam bija iespēja iesaistīties tā apspriešanā. Vienlaikus par noteikumu projektu un notiekošo sabiedrības līdzdalību tika informēta Latvijas Maksājumu pakalpojumu un elektroniskās naudas iestāžu asociācija, Finanšu nozares asociācija un AS ''Rietumu banka''. |
| **Saskaņošanas rezultāti** | Saskaņošanas procesā un sabiedrības līdzdalības gaitā priekšlikumi un iebildumi netika saņemti |

Pielikums Latvijas Bankas noteikumu projekta   
anotācijai

**Eiropas Savienības tiesību aktu pārņemšanas/ieviešanas tabula**

**Latvijas Bankas noteikumu projekta nosaukums:** "Kontu maiņas pakalpojuma sniegšanas kārtība" (turpmāk – projekts)

**Eiropas Savienības tiesību akta nosaukums:** Eiropas Parlamenta un Padomes 2014. gada 23. jūlija direktīva 2014/92/ES par maksājumu kontu tarifu salīdzināmību, maksājumu kontu maiņu un piekļuvi maksājumu kontiem ar pamatfunkcijām (turpmāk – Direktīva 2014/92/ES)

|  |  |  |  |  |  |
| --- | --- | --- | --- | --- | --- |
| **Eiropas Savienības tiesību akta pants, punkts vai apakšpunkts, kurā paredzētās prasības Latvijā jāizpilda** *(norāda pēc iespējas konkrētāku teksta vienību)* | **Projekta punkts/apakšpunkts, kas izpilda A ailē minēto prasību** *(norāda pēc iespējas konkrētāku teksta vienību)* | **Vai A ailē minētā prasība ar B ailē minēto projekta punktu/apakšpunktu tiek izpildīta pilnībā vai daļēji** *(ja daļēji, norāda, kur un kā ir vai tiks nodrošināta prasības pilnīga izpilde)* | **Vai B ailē norādītais projekta punkts/apakšpunkts paredz stingrākas prasības, nekā A ailē minētā prasība** *(ja paredz stingrākas prasības, papildus norāda pamatojumu šādu stingrāku prasību nepieciešamībai)* | **Vai A ailē minētā prasība ir jāizpilda obligāti** *(ja Eiropas Savienības tiesību akts paredz izvēles iespēju, papildus norāda, vai un kādēļ šī rīcības brīvība Latvijā ir vai nav jāizmanto)* | **Vai A ailē minētais Eiropas Savienības tiesību akts paredz dalībvalsts paziņošanas pienākumu Eiropas Savienības institūcijām**  *(ja paredz, norāda, kas un kādā termiņā šo paziņošanas pienākumu izpildīs)* |
| A | B | C | D | E | F |
| Direktīvas 2014/92/ES  10. panta 1. punkts | Projekta 3. punkts | Izpilda pilnībā | Nē | Jā | Direktīvas 2014/92/ES 29. panta 4. punkts paredz, ka dalībvalstis paziņo Eiropas  Komisijai par šīs direktīvas prasību pārņemšanu.  Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 2014/92/ES  10. panta 2. punkts | Projekta 4., 5., 6. un 12. punkts | Izpilda pilnībā | Nē | Jā |  |
| Direktīvas 2014/92/ES  10. panta 3. punkts | Projekta 7. punkts | Izpilda pilnībā | Nē | Jā |  |
| Direktīvas 2014/92/ES  10. panta 4. punkts | Projekta 8., 9. un 10. punkts | Izpilda pilnībā | Nē | Jā |  |
| Direktīvas 2014/92/ES  10. panta 5. punkts | Projekta 11. punkts | Izpilda pilnībā | Nē | Jā |  |